CELEX: 31984R1935
Language: el
Date: 1984-07-04 00:00:00
Title: Κανονισμός (ΕΟΚ) αριθ. 1935/84 της Επιτροπής της 4ης Ιουλίου 1984 για την κατάταξη εμπορευμάτων στη διάκριση 84.53 Β του κοινού δασμολογίου

Avis juridique important

|

31984R1935

Κανονισμός (ΕΟΚ) αριθ. 1935/84 της Επιτροπής της 4ης Ιουλίου 1984 για την κατάταξη εμπορευμάτων στη διάκριση 84.53 Β του κοινού δασμολογίου  

Επίσημη Εφημερίδα αριθ. L 180 της 07/07/1984 σ. 0010 - 0011 Φινλανδική ειδική έκδοση: Κεφάλαιο 2 τόμος 4 σ. 0039  Ισπανική ειδική έκδοση: Κεφάλαιο 02 τόμος 11 σ. 0039  Σουηδική ειδική έκδοση: Κεφάλαιο 2 τόμος 4 σ. 0039  Πορτογαλική ειδική έκδοση : Κεφάλαιο 02 τόμος 11 σ. 0039 

***** ΚΑΝΟΝΙΣΜΟΣ (ΕΟΚ) αριθ. 1935/84 ΤΗΣ ΕΠΙΤΡΟΠΗΣ  της 4ης Ιουλίου 1984  περί της κατατάξεως εμπορευμάτων στη διάκριση 84.53 Β του Κοινού Δασμολογίου  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 97/69 του Συμβουλίου της 16ης Ιουνίου 1969 σχετικά με τα μέτρα που πρέπει να ληφθούν για την ομοιόμορφη εφαρμογή της ονοματολογίας του Κοινού Δασμολογίου (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 3,  ότι, για να εξασφαλισθεί η ομοιόμορφη εφαρμογή της ονοματολογίας του Κοινού Δασμολογίου, πρέπει να θεσπιστούν διατάξεις που αφορούν τη δασμολογική κατάταξη της ηλεκτρονικής συσκευής με το όνομα «υπολογιστής τσέπης», που έχει τη μορφή ενιαίας μονάδας (175  x  70  x  15 mm) και η οποία συγκεντρώνει υπό το ίδιο κάλυμμα:  - αλφαριθμητικό πληκτρολόγιο με πλήκτρα για τα γράμματα Α έως Ζ, τα σημεία στίξης, τους αριθμούς 0 έως 9, τα σημεία των αριθμητικών πράξεων, ορισμένα σημεία που χρησιμοποιούνται στον αριθμητικό λογισμό, όπως παρενθέσεις, το γράμμα π, τετραγωνική ρίζα, μεγαλύτερο και μικρότερο, το ποσοστό επί τοις %, εκθέτης, κλπ.,  - μικροϋπολογιστή με αρκετές μνήμες που μπορεί να εκτελέσει:  α) απλές μαθηματικές πράξεις·  β) μέσω γλώσσας προγραμματισμού (BASIC), μαθηματικές πράξεις πιο σύνθετες, εκτελώντας αυτόματα και ακολουθώντας λογικές φάσεις που έχουν προκαθοριστεί, πρόγραμμα που μπορεί να τροποποιηθεί ανάλογα με τα μαθηματικά προβλήματα που πρέπει να λυθούν,  - οθόνη με υγρούς κρυστάλλους που μπορεί να περιλάβει 24 χαρακτήρες·  ότι το Κοινό Δασμολόγιο, παράρτημα του κανονισμού (ΕΟΚ) αριθ. 950/68 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (3), περιλαμβάνει στην κλάση 84.53, μεταξύ άλλων, τις αυτόματες μηχανές επεξεργασίας πληροφοριών και στην κλάση 84.52, μεταξύ άλλων, τις ηλεκτρονικές υπολογιστικές μηχανές·  ότι οι δύο αυτές κλάσεις μπορούν να εξεταστούν για την κατάταξη του παραπάνω εμπορεύματος·  ότι οι συσκευές της διάκρισης 84.52 Α του Κοινού Δασμολογίου, αν και είναι προγραμματιζόμενες, δεν χρησιμοποιούν κατά τη διάρκεια της λειτουργίας τους κάποια γλώσσα της πληροφορικής·  ότι η εν λόγω συσκευή είναι αριθμητική μηχανή της οποίας οι μνήμες επιτρέπουν την καταγραφή, εκτός του προγράμματος για την επεξεργασία των δεδομένων, προγράμματος μετάφρασης της συμβατικής γλώσσας στην οποία γράφονται τα προγράμματα (γλώσσα BASIC) σε γλώσσα που χρησιμοποιεί η μηχανή· περαιτέρω η συσκευή αυτή είναι ικανή, με βάση τις πληροφορίες που περιέχονται στο αρχικό πρόγραμμα, να μετατρέπει, με λογική απόφαση, τα αποτελέσματα κατά τη διάρκεια της επεξεργασίας·  ότι η εν λόγω συσκευή πληροί κατά συνέπεια τους όρους που απαιτεί η σημείωση 3 Α α) του κεφαλαίου 84 για τις αυτόματες μηχανές επεξεργασίας πληροφοριών, της διάκρισης 84.53 Β του Κοινού Δασμολογίου, και ότι αντιστοιχεί επίσης στον ορισμό των επεξηγηματικών σημειώσεων της ονοματολογίας του Συμβουλίου Τελωνειακής Συνεργασίας για τις συσκευές της κλάσης 84.53 του Κοινού Δασμολογίου·  ότι κατά συνέπεια το εν λόγω εμπόρευμα πρέπει να καταταχθεί στη διάκριση 84.53 Β του Κοινού Δασμολογίου·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η ηλεκτρονική συσκευή που ονομάζεται «υπολογιστής τσέπης» και έχει τη μορφή ενιαίας μονάδας (175  x  70  x  15 mm) στην οποία υπάρχουν υπό το ίδιο κάλυμμα:  - αλφαριθμητικό πληκτρολόγιο με πλήκτρα για τα γράμματα Α έως Ζ, για τα σημεία στίξης, για τους αριθμούς 0 έως 9, για τα σημεία των αριθμητικών πράξεων, για ορισμένα σημεία που χρησιμοποιούνται στον αριθμητικό λογισμό, όπως παρενθέσεις, το γράμμα π, τετραγωνική ρίζα, μεγαλύτερο και μικρότερο, ποσοστό επί τοις %, εκθέτης, κλπ.,  - μικροϋπολογιστής με αρκετές μνήμες που μπορεί να εκτελέσει:  α) τις απλές μαθηματικές πράξεις·  β) μέσω γλώσσας προγραμματισμού (BASIC), μαθηματικές πράξεις πιο σύνθετες, εκτελώντας αυτόματα και ακολουθώντας λογικές φάσεις που έχουν προκαθοριστεί, πρόγραμμα που μπορεί να τροποποιηθεί ανάλογα με τα μαθηματικά προβλήματα που πρέπει να λυθούν,  - οθόνη με υγρούς κρυστάλλους που μπορεί να περιέχει 24 χαρακτήρες,  πρέπει να καταταχθεί στο Κοινό Δασμολόγιο, στη διάκριση:  84.53 Αυτοματικαί μηχαναί επεξεργασίας πληροφοριών και μονάδες (στοιχεία) αυτών. Μαγνητικαί ή οπτικαί διατάξεις αναγνώσεως, μηχαναί τοποθετήσεως των πληροφοριών επί υποθέματος υπό κωδικοποιημένην μορφήν και μηχαναί επεξεργασίας των τοιούτων πληροφοριών, μη αλλαχού κατονομαζόμεναι ή περιλαμβανόμεναι:  Β. Έτεραι.  Άρθρο 2  Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 4 Ιουλίου 1984.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 14 της 21. 1. 1969, σ. 1.  (2) ΕΕ αριθ. L 172 της 22. 7. 1968, σ. 1.  (3) ΕΕ αριθ. L 107 της 19. 4. 1984, σ. 1.